Lundby Bakker
Lundby Bakker, skov-, hede- og bakkeområde i Himmerland sydøst for Aalborg. En del af området, 104 ha, blev fredet i 1960. I den øvrige del findes adskillige sommerhuse.
Området omfatter også Lundby Krat og ligger syd for Gistrup. Det fungerer som lystskov for Aalborg med et udsigtspunkt, Risbjerg, 83 m.o.h. Der er festplads, primitiv lejrplads, mange mindesten, mountainbikebane, afmærkede vandrestier og en hellekiste fra omkring 2000 f.Kr.
Syd for Lundby Bakker, ved landsbyen Lundby, udkæmpedes den 3.7.1864 det sidste slag under Den 2. Slesvigske Krig, Fægtningen ved Lundby.